10. ΒΑΣΙΛΙΚΟΝ ΔΙΑΤΑΓΜΑ της 28 Μαρτ./5 Απρ. 1957 Περί καθορισμού του κατωτάτου ορίου της ονομαστικής αξίας εκάστης μετοχής των Ανωνύμων Ελληνικών Εταιρειών κ.λ.π. Έχοντες υπόψη τας διατάξεις του άρθρ. 4 του Νόμ. 3505/1956 "περί τροποποιήσεως διατάξεών τινων αφορωσών τας ανωνύμους εταιρείας και τας περιωρισμένης ευθύνης" προτάσει του Ημετέρου επί του Εμπορίου Υπουργού, μετά γνώμην της Επιτροπής Ανωνύμων Εταιρειών και του Συμβουλίου Επικρατείας, απεφασίσαμεν και διατάσσομεν : Άρθρ.1.-1.Η ονομαστική αξία εκάστης μετοχής των Ανωνύμων Ελληνικών Εταιρειών δεν δύναται να ορισθή κατωτέρα των 100 δραχμών. 2.Αι κατά την δημοσίευσιν του παρόντος υφιστάμενοι ανώνυμοι εταιρείαι έχουσαι το μετοχικόν αυτών κεφάλαιον διηρημένον εις μετοχάς ονομαστικής αξίας κάτω των 100 δραχμών, οφείλουσιν εντός δύο ετών από της ισχύος του παρόντος να διαιρέσωσι το κεφάλαιόν των εις μετοχάς ονομαστικής αξίας τουλάχιστον 100 δραχμών. Άρθρ.2.-1.Το καταστατικόν των Ανωνύμων Ελληνικών Εταιρειών δέον να ορίζη τον απαιτούμενον δι' εκάστην ψήφον αριθμόν μετοχών, αίτινες όμως δεν δύνανται να υπερβαίνουν κατ' ονομαστικήν αξίαν το ποσόν των δραχ. 10.000. 2.Η διάταξις της προηγουμένης παραγράφου δεν εφαρμόζεται επί των κατά την δημοσίευσιν του παρόντος λειτουργουσών ανωνύμων εταιρειών, ων το μετοχικόν κεφάλαιον είναι διηρημένον εις μετοχάς ονομαστικής αξίας κατωτέρας των 100 δραχμών, μέχρι της εφαρμογής της παρ. 2 του άρθρ. 1 του παρόντος. 